b'\n_START_ARTICLE_\nParazitizmas\n_START_PARAGRAPH_\nParazitizmas (gr. \xcf\x80\xce\xb1\xcf\x81\xce\xb1\xcf\x83\xcf\x83\xcf\x85\xcf\x84\xce\xb9\xcf\x83\xce\xbc\xcf\x8c\xcf\x82)\xc2\xa0\xe2\x80\x93 dviej\xc5\xb3 r\xc5\xab\xc5\xa1i\xc5\xb3 organizm\xc5\xb3 antagonistin\xc4\x97 sugyvenimo forma, kai vienas organizmas (parazitas) gyvena ir minta ant kito ar kitame organizme (\xe2\x80\x9e\xc5\xa1eimininke\xe2\x80\x9c) ir sukelia jo funkcij\xc5\xb3 susilpn\xc4\x97jim\xc4\x85 ar \xc5\xbe\xc5\xabt\xc4\xaf. Parazitizmas artimas pl\xc4\x97\xc5\xa1rai, nes poveikis \xe2\x80\x9e\xc5\xa1eimininkui\xe2\x80\x9c yra pana\xc5\xa1us._NEWLINE_Parazitai\xc2\xa0\xe2\x80\x93 visi virusai, kai kurios bakterijos ir grybai (pvz., ragangrybie\xc4\x8diai). Yra net parazitini\xc5\xb3 auk\xc5\xa1tesni\xc5\xb3 augal\xc5\xb3, gyvenan\xc4\x8di\xc5\xb3 ant kit\xc5\xb3 augal\xc5\xb3 (pvz., brantas, d\xc5\xbeiovekl\xc4\x97). Daugelis vienal\xc4\x85s\xc4\x8di\xc5\xb3, kirm\xc4\x97li\xc5\xb3 ir nariuotakoj\xc5\xb3 gyvena paraziti\xc5\xa1kai.\n_START_SECTION_\nParazitizmo istorija\n_START_PARAGRAPH_\nParazitizmo atsiradimas apima ilg\xc4\x85 evoliucijos tarpsn\xc4\xaf. Galb\xc5\xabt kai kurie gyv\xc5\xabnai prad\xc4\x97jo parazituoti atsitiktinai patek\xc4\x99 \xc4\xaf kit\xc5\xb3 gyv\xc5\xabn\xc5\xb3 organizm\xc4\x85, kur rado palankias s\xc4\x85lygas. \xc4\x8cia jie yra apr\xc5\xabpinti maistu, o ry\xc5\xa1\xc4\xaf su i\xc5\xa1orine aplinka palaiko per \xc5\xa1eimininko organizm\xc4\x85. D\xc4\x97l to daugelio parazit\xc5\xb3 sandara supaprast\xc4\x97jo, susiredukavo arba visai i\xc5\xa1nyko kai kurie organai. Ta\xc4\x8diau parazitai turi gerai i\xc5\xa1vystyt\xc4\x85 dauginimosi sistem\xc4\x85, kuri u\xc5\xbetikrina j\xc5\xb3 i\xc5\xa1likim\xc4\x85 net ir nepalankiomis s\xc4\x85lygomis. Be to jie nepaprastai visl\xc5\xabs. Veikiant gamtinei atrankai, i\xc5\xa1gyvena tik tie parazitai, kurie sugeba intensyviai daugintis, nes daug gemal\xc5\xb3 nei\xc5\xa1gyvena d\xc4\x97l \xc5\xa1eiminink\xc5\xb3 kaitos. Be to, helmint\xc5\xb3 kiau\xc5\xa1iniai ir pirmuoni\xc5\xb3 cistos gana atsparios nepalankioms aplinkos s\xc4\x85lygoms._NEWLINE_Parazitai turi gerai i\xc5\xa1vystytus prisitvirtinimo organus: siurbik\xc4\x97s\xc2\xa0\xe2\x80\x93 siurbtukus, kaspinuo\xc4\x8diai\xc2\xa0\xe2\x80\x93 siurbtukus, kabliukus, botrijas, kai kurie parazitiniai nariuotakojai\xc2\xa0\xe2\x80\x93 kibias gal\xc5\xabnes ir t. t.\n_START_SECTION_\nSkirstymas\n_START_PARAGRAPH_\nPagal aplink\xc4\x85, kurioje parazitai gyvena, jie skirstomi \xc4\xaf endoparazitus ir ektoparazitus.\n_START_SECTION_\nEndoparazitas\n_START_PARAGRAPH_\nToks parazitas, kuris apsigyvena kito organizmo viduje, o ry\xc5\xa1\xc4\xaf su i\xc5\xa1orine aplinka palaiko per \xc5\xa1eimininko organizm\xc4\x85. Paprastai endoparazito organ\xc5\xb3 sistemos supaprast\xc4\x97ja, da\xc5\xbenai suma\xc5\xbe\xc4\x97ja ir jo dydis, kad lengviau gal\xc4\x97t\xc5\xb3 patekti \xc4\xaf \xc5\xa1eiminink\xc4\x85 (parazitizmas). Nepaprast\xc4\x85 virus\xc5\xb3 smulkum\xc4\x85 ir supaprast\xc4\x97jim\xc4\x85 net iki prarandant l\xc4\x85stelin\xc4\x99 sandar\xc4\x85 galima paai\xc5\xa1kinti j\xc5\xb3 prisitaikymu parazituoti l\xc4\x85steli\xc5\xb3 viduje. Daugelio endoparazit\xc5\xb3 jutimo organai i\xc5\xa1nyksta, o kai kuri\xc5\xb3 \xc5\xbearnyno bei kraujo parazit\xc5\xb3 ir vir\xc5\xa1kinimo sistema. Taip pat, endoparazitai yra prisitaik\xc4\x99 gyventi bedeguon\xc4\x97je aplinkoje.\n_START_SECTION_\nEktoparazitas\n_START_PARAGRAPH_\nToks parazitas, kuris didesn\xc4\x99 savo gyvenimo dal\xc4\xaf praleid\xc5\xbeia \xc5\xa1eimininko i\xc5\xa1or\xc4\x97je. Paprastai tokie parazitai turi gerai i\xc5\xa1vystytus prisitvirtinimo organus, u\xc5\xbetikrinan\xc4\x8dius j\xc5\xb3 i\xc5\xa1silaikym\xc4\x85 ir paplitim\xc4\x85. Ektoparazit\xc5\xb3 \xc5\xbearnynas pritaikytas talpinti kuo daugiau maisto._NEWLINE_Ektoparazitams priklauso kraujasiurbiai uodai, blusos, blak\xc4\x97s, ut\xc4\x97l\xc4\x97s, plunksnagrau\xc5\xbeiai, p\xc5\xabkagrau\xc5\xbeiai ir kt.\n_START_SECTION_\nPoveikis\n_START_PARAGRAPH_\nParazitas savo \xc5\xa1eiminink\xc4\x85 veikia \xc4\xafvairiai. Vis\xc5\xb3 pirma b\xc5\xabdamas jo k\xc5\xabne paveikia j\xc4\xaf mechani\xc5\xa1kai. Pavyzd\xc5\xbeiui, echinokoko p\xc5\xabsl\xc4\x97 spaud\xc5\xbeia organus ir trukdo j\xc5\xb3 funkcijas. Kaspinuo\xc4\x8diai ir askarid\xc4\x97s gali sukelti \xc5\xbearn\xc5\xb3 nepraeinamum\xc4\x85. Kepenin\xc4\x97s siurbik\xc4\x97s ir askarid\xc4\x97s gali u\xc5\xbekim\xc5\xa1ti tul\xc5\xbeies latakus ir sukelti mechanin\xc4\x99 gelt\xc4\x85._NEWLINE_Sunaudodami dal\xc4\xaf savo \xc5\xa1eimininko suvir\xc5\xa1kinto maisto, parazitai gali j\xc4\xaf labai nualinti ar apnuodyti organzim\xc4\x85 nuodingomis chemin\xc4\x97mis med\xc5\xbeiagomis\xc2\xa0\xe2\x80\x93 toksinais. Be to, kai kurie parazitai, nualindami \xc5\xa1eimininko organizm\xc4\x85, sudaro palankias s\xc4\x85lygas kitiems patogeniniams organizmams veistis.\n_START_SECTION_\nKitos parazitizmo formos\n_START_PARAGRAPH_\nParazitas gali naudoti \xc5\xa1eimininko grob\xc4\xaf. Parazitizmo forma, kai parazitas pavagia \xc5\xa1eimininko sugaut\xc4\x85 ar sumed\xc5\xbeiot\xc4\x85 grob\xc4\xaf vadinamas kleptoparazitizmu._NEWLINE_Taip pat parazitas \xc5\xa1eiminink\xc4\x85 gali naudoti kaip transporto priemon\xc4\x99, kiau\xc5\xa1ini\xc5\xb3 per\xc4\x97jimui ir jaunikli\xc5\xb3 auginimui (pvz., gegut\xc4\x97s\xc2\xa0\xe2\x80\x93 lizdinis parazitizmas).'